Depozitele rezidenţilor clienţi neguvernamentali au crescut în februarie 2024 cu 1,4% faţă de luna anterioară, depăşind nivelul de 582,655 miliarde lei, iar raportat la aceeaşi perioadă a anului anterior s-au majorat cu 11,6% (4,1%), informează Banca Naţională a României (BNR), printr-un comunicat.
Depozitele în lei ale rezidenţilor, cu o pondere de 70,1% în totalul depozitelor clienţilor neguvernamentali, au crescut cu 1,8% faţă de ianuarie 2024, până la 408,162 miliarde lei. Comparativ cu luna februarie 2023, acestea s-au majorat cu 17,5% (9,6% în termeni reali).
Depozitele în lei ale gospodăriilor populaţiei au crescut cu 1,5% faţă de luna anterioară, până la aproape 223,585 miliarde lei, şi cu 21,9% (13,7% în termeni reali) faţă de aceeaşi perioadă a anului anterior.
Depozitele în lei ale altor sectoare (societăţi nefinanciare şi instituţii financiare nemonetare) s-au majorat cu 2,2% (până la 184,577 miliarde) faţă de luna precedentă, iar faţă de februarie 2023 au înregistrat o creştere de 12,5% (5% în termeni reali).
Depozitele în valută ale rezidenţilor, exprimate în lei, reprezentând 29,9% în volumul total al depozitelor clienţilor neguvernamentali, au crescut cu 0,4% faţă de ianuarie 2024, ajungând până la nivelul de peste 174,493 miliarde lei (exprimate în euro, acestea s-au majorat cu 0,5%, până la 35,116 miliarde euro). Comparativ cu luna februarie 2023, indicatorul exprimat în lei s-a diminuat cu 0,05% (-1% în cazul exprimării indicatorului în euro).
Depozitele în valută ale gospodăriilor populaţiei, exprimate în lei, au scăzut cu 0,3% faţă de luna ianuarie 2024, până la 119,922 miliarde lei (exprimate în euro, acestea s-au diminuat cu 0,2%, până la 24,134 miliarde euro). Comparativ cu aceeaşi perioadă a anului 2023, scăderea acestui indicator exprimat în lei a fost de 2,8% (-3,7% în cazul exprimării indicatorului în euro).
Depozitele în valută ale altor sectoare, exprimate în lei, au crescut cu 2% faţă de ianuarie 2024, până la 54,571 miliarde lei (exprimate în euro, acestea s-au majorat cu 2,1%, până la 10,982 miliarde euro). Comparativ cu februarie 2023, indicatorul exprimat în lei s-a majorat cu 6,5% (5,5% în cazul exprimării indicatorului în euro).